**ריפוי בעיסוק**

תקופת לימודים: 3.5 שנים

**תואר מוענק:** Bachelor of Occupational Therapy (B.O.T)

**ריפוי בעיסוק** הוא מקצוע טיפולי מבוסס מחקר, המתמקד בקידום בריאות, רווחה ואיכות חיים. ריפוי בעיסוק הוא חלק מקבוצת מקצועות הבריאות ונסמך על גופי ידע ממדעי העיסוק, הרפואה, החברה וההתנהגות. מרפאים ומרפאות בעיסוק נותנים שירות לכלל האוכלוסייה על פני רצף החיים – מלידה ועד זקנה. הטיפול מתמקד באנשים שעקב בעיה התפתחותית, מחלה, פגיעה, מוגבלות או כל סיבה אחרת, אינם יכולים לבצע ולהשתתף בפעילויות ועיסוקים בעלי משמעות ותכלית בעבורם. **מטרת** ההתערבות בריפוי בעיסוק היא לאפשר לאנשים להשתתף, להיות מעורבים, ולהגיע לתפקוד מיטבי בעיסוקים המשמעותיים להם בכל גיל ובכל מצב בריאותי. בנוסף, המקצוע פועל לקידום שינויים סביבתיים וחברתיים שיאפשרו נגישות ושוויון לאנשים שונים בכל תחומי החיים.

**הטיפול בריפוי בעיסוק מתבצע במסגרות** רפואיות, חינוכיות, מסגרות רווחה בקהילה ו/או בחיק המשפחה, וככל האפשר בסביבת החיים הטבעית של האדם.

תהליך ההתערבות בריפוי בעיסוק כולל הערכה וטיפול, ומתמקד בשלושה מרכיבים עיקריים: **האדם, עיסוקו והסביבות בהן הוא מתפקד**. בהתאם לממצאי הערכה והמטרות האישיות של האדם, נבנית תכנית טיפול אישית המאפשרת לכל אדם קדם את בריאותו ואת איכות חייו.

* **ברמת האדם –**  נאתר וננתח את החוזקות והקשיים של האדם, בהתייחס למגבלה שלו, במטרה לבחור את דרכי ההתערבות הייחודיות לו. לדוגמה: קשיים פיזיים הנובעים מליקויים במערכת השריר והשלד או במערכת העצבים; קשיים קוגניטיביים בזיכרון, בהבנה או בחשיבה; קשיים בלמידה הנובעים מעיכוב התפתחותי; או קשיי תפקוד כתוצאה ממצבי בריאות נפשית.
* **ברמת העיסוק** – נאתר את הפעילויות והעיסוקים הרלוונטיים והמשמעותיים לאדם. ננתח את הדרישות והתנאים הנחוצים על מנת שהאדם יוכל לבצע את עיסוקיו, ואת הגורמים המעכבים אותו מלבצע אותם, ונאפשר לו לקדם את התפקוד על אף הקשיים וההגבלות.
* **ברמת הסביבה** – נאתר את הגורמים המעכבים או המקדמים את תפקודו של האדם בסביבה הפיזית, החברתית, התרבותית והווירטואלית. לדוגמה: הנגשת הסביבה הפיזית של המרחב הפרטי/הציבורי להתנהלות של אדם בכיסא גלגלים; הנגשה קוגניטיבית של מתן השירותים הניתנים לאנשים עם מוגבלויות קוגניטיביות במסגרות שונות (כגון קופות חולים ומשרדי ממשלה).

בנוסף, מרפאים ומרפאות בעיסוק עוסקים **בזיהוי צרכים ובהתאמת אביזרי עזר, מכשירי שיקום וניידות, וטכנולוגיות חדשות ומתקדמות** שמסייעות בקידום התפקוד. לדוגמה: שימוש בעכבר ראש לצורך תקשורת חלופית לאנשים עם ניוון שרירים מתקדם, התאמות לכיסאות גלגלים בהתאם לצרכים התפקודיים של האדם, התאמות סדים לידיים ולרגליים, וחבישות לחץ לאחר כוויות.

**מטרות הלימודים לתואר הראשון בריפוי בעיסוק**

1. להכשיר בוגרים ובוגרות בריפוי בעיסוק, שלאחר מעבר המבחן הממשלתי מטעם משרד הבריאות (על פי חוק הסדרת העיסוק במקצועות הבריאות משנת 2008), יוכלו להעניק טיפול ריפוי בעיסוק אתי, מקצועי, איכותי, מיומן, עדכני ואחראי. זאת במטרה לקדם בריאות ואיכות חיים בקרב אוכלוסיות מגוונות ולשרת בצורה הטובה ביותר את צרכי הבריאות של החברה הישראלית.
2. להעניק לבוגרים ובוגרות ידע רחב בתחומי מדעי העיסוק, מדעי היסוד, מדעי החברה וההתנהגות, מדעי הרפואה והאפידמיולוגיה, תוך שימוש בעדויות מדעיות שיאפשרו הבנה עמוקה של התהליכים העומדים בבסיס הבריאות והחולי, רווחה ואיכות חיים של מגוון אוכלוסיות.
3. להכשיר בוגרים ובוגרות בריפוי בעיסוק המבינים את עקרונות המחקר הקליני הבסיסי, על מנת שיוכלו בעתיד למדוד ולהעריך בצורה נאותה את העשייה הקלינית השוטפת ולבצע מחקרים אתיים ואיכותיים.
4. לבנות קהילה מובילה של קלינאים וקלינאיות, חוקרים וחוקרות שמטפחת מצוינות, מכבדת הבדלים, גיוון, קידום צדק עיסוקי, שיווין והכלה.

## תכנית הלימודים

**המחלקה לריפוי בעיסוק באוניברסיטת בן גוריון בנגב באר שבע נפתחה לראשונה בשנת הלימודים תשפ"ד, 2023-2024, בכפוף לאישור המועצה להשכלה גבוהה (מל"ג).**

**הענקת התואר מותנית באישור המועצה להשכלה גבוהה (המל"ג).**

**במידה והמוסד לא יוסמך להעניק את התואר, מוצעת על ידי המוסד לסטודנטים הלומדים בתכנית "רשת בטחון חיצונית", במסגרת תכנית הלימודים לתואר ראשון (B.O.T) בחוג לריפוי בעיסוק באוניברסיטת תל-אביב.**

משך הלימודים לקראת תואר בוגר בריפוי בעיסוק (B.O.T) הוא 3.5 שנים (7 סמסטרים). התואר בוגר בריפוי בעיסוק (תואר ראשון) הינו מקביל לתואר בוגר אוניברסיטה כמו B.A ו-B.Sc. ומאפשר המשך לימודים לקראת תארים מתקדמים.

שני הסמסטרים הראשונים (שנה א') מוקדשים בעיקר ללימודים עיוניים במדעי הטבע ומדעי החברה (אנטומיה כללית, אנטומיה מוסקולוסקלטלית, פסיכולוגיה, סוציולוגיה ועוד – שילמדו בחלקם יחד עם המחלקה לפיזיותרפיה) ולימודי המבוא לריפוי בעיסוק (מושגי יסוד בריפוי בעיסוק, יסודות הטיפול וקינזיולוגיה) שילמדו בנפרד.

השנים ב' ו-ג' מוקדשות ללימודי מדעי היסוד הרפואיים (רפואת ילדים, אורתופדיה, נוירולוגיה ועוד) וללימודי הריפוי בעיסוק בתחום הפיזיקלי, הגריאטרי, ילדים ובריאות הנפש. כמו כן, ילמדו טכנולוגיה מסייעת, בניית סדים, התאמות דיור ונגישות. בנוסף, שנה ג' מוקדשת לסמינר מחקר. הסטודנטים ילמדו לתכנן ולבצע מחקר על כל המשתמע מכך, ובסופו יציגו את התוצאות וידונו בהן בתחילת שנה ד' - לפני היציאה להתנסות קלינית. התכנית משלבת לימודים קליניים ייחודיים למחלקה בתחום השיקום האורתופדי, נוירולוגי, גריאטרי, טיפול בילדים ובריאות הנפש.

במהלך הלימודים יצאו הסטודנטים לשלוש התנסויות קליניות: בסוף שנה ב', בסמסטר ב' של שנה ג' ובסמסטר א׳ של שנה ד׳. ההתנסויות יתקיימו בבתי חולים כלליים, בתי חולים פסיכיאטריים, בתי חולים שיקומיים, בתי חולים גריאטריים, מכונים לריפוי בעיסוק בקופות החולים, מרכזי שיקום בתחום בריאות הנפש, מרכזים להתפתחות הילד ובתי ספר. ההתנסויות הקליניות, בנות 8 עד 12 שבועות, מתקיימות בחלקן מחוץ לאזור הנגב.

בסמסטר ראשון של שנה ד', הסטודנטים יצאו להכשרה קלינית בת 12 שבועות. הם ישהו בהכשרה 4 ימים בשבוע וביום החמישי יתקיימו לימודים עיוניים באוניברסיטה.

**אחרי התואר**

**מה עושים אחרי התואר?**

תחום לימודי הריפוי בעיסוק הינו רחב ועוסק בכל תחומי החיים. ריפוי בעיסוק הנו מקצוע מתפתח, דינמי וייחודי בהתייחסותו לאדם כשלם, בהסתכלות על שילוב של גוף, נפש וסביבה. הלימודים מקנים תואר ראשון בריפוי בעיסוק, אך כל הסטודנטים יוכלו למצוא את התחום המתאים להם ולהמשיך לעסוק ולהתמקצע בו.

התואר בריפוי בעיסוק יכין את בוגריו למעבר המבחן הממשלתי על מנת שיוכלו להיות מרפאים ומרפאות בעיסוק מוכרים ע"י משרד הבריאות (בהתאם לחוק). לאחר קבלת הרישיון מטעם משרד הבריאות יוכלו הבוגרים לעסוק בכל תחומי הריפוי בעיסוק בשרות הציבורי והפרטי.

בנוסף, יוכלו הבוגרים להמשיך ללימודים לתארים מתקדמים בריפוי בעיסוק, בפיזיותרפיה באוניברסיטת בן גוריון, מנהל מערכות בריאות, רפואה תעסוקתית, גרונטולוגיה, חינוך ועוד.

רשאים להירשם אזרחי ישראל או תושבי קבע בישראל הרשומים במרשם האוכלוסין של משרד הפנים.

1. עברית – רמה ו' לפחות (לנדרשים בכך ראה פרק "ידיעת השפה העברית").
2. אנגלית – רמת מתקדמים ב' לפחות.

לא ניתן יהיה לבצע שינוי עדיפויות לאחר תום מועד ההרשמה.

המועד האחרון לבחינות הפסיכומטריות הוא מועד אפריל. יש להתעדכן על המועד באתר המרכז הארצי לבחינות והערכה. חובת המבחן הפסיכומטרי חלה על כל המועמדים, כולל בעלי רקע אקדמי. נבחנים במועד יולי יתקבלו על בסיס מקום פנוי בלבד.

## זימון לראיון

יזומנו לראיון מועמדים אזרחי ישראל בלבד, שעמדו בכל דרישות ההרשמה של האוניברסיטה, אשר ועדת הקבלה קבעה שהם עומדים באחת מקבוצות הקריטריונים לזימון לריאיון כדלקמן:

1. זימון לראיון על-סמך פסיכומטרי וסכם: יוזמנו לראיון מועמדים אשר השיגו בפסיכומטרי הכללי רב-תחומי והסכם את הציונים שייקבעו כציוני סף לריאיון לשנה זו.
2. **זימון לראיון על סמך לימודים לתואר ראשון:** יוזמנו לראיון תלמידים מצטיינים בעלי תואר ראשון בממוצע סופי של 85 לפחות ממוסד ישראלי מוכר להשכלה גבוהה. **בשיקולי הוועדה באשר לזימון מועמד לריאיון על-סמך ממוצע תואר ראשון יובא בחשבון גם הציון הפסיכומטרי הכללי של המועמד.**
3. מועמדים בעלי תעודת בגרות מחו״ל:
4. מעומדים בעלי תעודת בגרות שקילה לתעודת בגרות ישראלית, שעמדו בדרישות ההרשמה של האוניברסיטה, יוזמנו לריאיון לפי ציון הסכם והפסיכומטרי הכללי רב-תחומי.
5. מועמדים בעלי תעודת בגרות שאינה שקילה לתעודת בגרות ישראלית, שעמדו בדרישות ההרשמה לאוניברסיטה ובתנאים הנוספים הנדרשים מבעלי תעודות בגרות מחו"ל (כפי שמצוין בפרק הדן במועמדים בעלי תעודות מחו"ל), ידונו על-פי הציון בפסיכומטרי הכללי רב-תחומי ועל-פי הישגיהם בלימודי מכינה או בלימודים אקדמיים כנדרש.
6. בוגרי נתיב לאקדמיה שיעמדו בסף הנדרש יתקבל, יוזמנו לראיון. מועד אביב של נתיב לאקדמיה יזומנו לראיון על בסיס מקום פנוי בלבד.
7. הערות:
8. יוזמנו לריאיון רק מועמדים שנרשמו למחלקה לריפוי בעיסוק בעדיפות ראשונה או שנייה לאחר רפואה.
9. מועמד שלא יופיע לריאיון מכל סיבה שהיא – ייראה כמי שוויתר על מועמדותו.
10. יש מקרים שבהם הלימודים מתחילים כשבוע לפני תאריך ההתחלה האוניברסיטאי של הסמסטר - הודעה תשלח על ידי המחלקה.
11. ההתנסויות הקליניות נערכות גם בתקופות בין סמסטריאליות ובחופשת הקיץ. ההוצאות הכרוכות בהתנסות חלות על הסטודנט.

**לפרטים נוספים ניתן לפנות למחלקה בטלפון: 08-6477728 או בדואר אלקטרוני meitalva@bgu.ac.il**